of the Sakya TraditionRa
Acrock
༄༅། །ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་རྒྱལ་པོའི་དོན་འགྲེལ་ཁོག་ཕུབ་ལེགས་པར་བཤད་པ་སྦྱོང་རྒྱུད་བསྟན་པ་རྒྱས་པའི་ཉིན་བྱེད་ཅེས་བྱ་བ་བཞུགས་སོ།། རྒྱ་གར་སྐད་དུ། དེ་ཝཱ་ཏི་དེ་ཝ་བྷ་ག་ཝན་ཏ་ཐཱ་ག་ཏ་ཨརྷནྡ་སམྱཀྶྃ་བུདྡྷ་ཏེ་ཛོ་རཱ་ཛ་ཡ་བཻ་རོ་ཙ་ན་བུདྡྷ་དྷྭ་ཛ་ཡེ་ཨ་ནུ་སཱ་རི་ནི་མཱ་མ་པྲ་ཎ་མ་མི། བོད་སྐད་དུ། ལྷ་ཡི་ལྷ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གཟི་བརྗིད་ཀྱི་རྒྱལ་པོ་རྣམ་པར་སྣང་མཛད་སངས་རྒྱས་རྒྱལ་མཚན་གྱི་རྗེས་སུ་འབྲང་བ་བདག་ཕྱག་བགྱིའོ། །ཇི་སྙེད་པ་ཡི་ཆོས་ཀུན་ཇི་ལྟའི་དབྱིངས་ཉིད་དུ། །ཡེ་ཤེས་སྤྱན་གྱིས་རིག་ནས་ཐུགས་རྗེས་འགྲོ་བ་ལ། །ལམ་མཆོག་རྣམ་པར་སྣང་བའི་འོད་མཛད་འཁོར་ལོའི་མགོན། །རྗེ་བཙུན་བླ་མ་མུས་པ་ཆེན་པོས་བདག་ལ་སྲུངས། །དཔལ་ལྡན་ངན་སོང་སྦྱོང་བའི་རྒྱུད་རྒྱལ་ཆེ། །སྔོན་ཚེ་འཕགས་པའི་ཡུལ་དུ་རྒྱས་མཛད་པའི། །ཀུན་དགའ་སྙིང་པོ་ལ་སོགས་ཡོ་ག་ལ། །མཁས་པའི་སྐྱེས་ཆེན་རྣམས་ལ་དད་པས་འདུད། །ཕྱི་རབས་གངས་རིའི་ཁྲོད་འདིར་དམ་པའི་ཆོས། །བསྒྱུར་མཛད་ལོ་ཆེན་རིན་ཆེན་བཟང་པོ་དང་། །ཁྱད་པར་རྡོ་རྗེ་འཆང་དབང་མི་ཡི་ཟོལ། །ས་སྐྱའི་བླ་ཆེན་ཞབས་ཟུང་སྤྱི་བོས་མཆོད། །དེ་སྲས་བསོད་ནམས་ཡེ་ཤེས་རྩེར་སོན་དང་། །ཁྱད་པར་ཡོ་ག་བསྟན་པའི་སྲོལ་ཆེན་པོ། །གསལ་མཛད་དཔལ་ལྡན་ས་སྐྱའི་རྗེ་བཙུན་ཞེས། །གྲགས་པའི་རྒྱལ་མཚན་འཛིན་དེ་བསྔགས་པར་འོས། །གཞན་ཡང་འཇམ་མགོན་ས་སྐྱ་པཎ་ཆེན་ཞབས། །དཔལ་ལྡན་འཕགས་པ་དངོས་བརྒྱུད་སློབ་མར་བཅས། །ཁྱད་པར་ཀུན་དགའི་འདྲེན་མཛད་བཟང་པོ་དང་། །དཀོན་མཆོག་བསྟན་པའི་རྒྱལ་མཚན་ཕྱག་གི་གནས། །རྗེ་བཙུན་མཆོག་གི་གསུང་ལ་གཞན་དག་གི །ལོག་པར་རྟོག་པ་ལུང་རིག་གིས་བསལ་ནས། །རྣམ་དག་བསྟན་པ་རྒྱས་བཤད་གོ་རམ་རྗེ། །བསོད་ནམས་སེང་གེར་བསམ་བཞིན་དད་པ་འཕེལ། །དཔལ་ལྡན་ས་སྐྱའི་ཆོས་སྲིད་དཔལ་འབྱོར་རྣམས། །དུས་ངན་མཚན་གྱི་ལྷག་མར་ཉེ་བའི་ཚེ། །བསྟན་པའི་མེ་རོ་གསོ་མཛད་སྤྲུལ་པའི་སྐུ། །བཀའ་དྲིན་མཉམ་མེད་སྔགས་འཆང་ཆོས་རྗེར་དད། །དེ་སྲས་གྲུབ་པའི་ས་བརྙེས་དབང་པོའི་ཞབས། །འགྲོ་མགོན་ཆོས་རྗེ་སླར་བྱོན་གྲགས་པའི་མཚན། །གཞན་ཡང་སྤྱན་སྔ་ཆོས་ཀྱི་སྤྱན་ལྡན་དང་། །མཁན་ཆེན་ཐམས་ཅད་མཁྱེན་པར་གུས་བཏུད་ནས། །དཔལ་ལྡན་ངན་སོང་སྦྱོང་བའི་རྒྱུད་རྒྱལ་གྱི། །དོན་འགྲེལ་ཁོག་ཕུབ་ལེགས་པར་བཤད་པའི་གཏམ། །སྦྱོང་རྒྱུད་བསྟན་པ་རྒྱས་པའི་ཉིན་བྱེད་འདི། །བསྟན་དང་འགྲོ་ལ་ཕན་ཕྱིར་འདིར་སྤེལ་ལོ། །དེ་ལ་འདིར་ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་རྒྱལ་པོའི་དོན་འགྲེལ་ཁོག་ཕུབ་ལེགས་པར་བཤད་པ་སྦྱོང་རྒྱུད་བསྟན་པ་རྒྱས་པའི་ཉིན་བྱེད་ཅེས་བྱ་བ་འདི་འཆད་པ་ལ། བཤད་པའི་སྔོན་དུ་འགྲོ་བ་དང་། བཤད་པ་དངོས་གཉིས་ལས། དང་པོ་ལ་གང་བཤད་པར་བྱ་བའི་རྣལ་འབྱོར་རྒྱུད་ཀྱི་དམ་པའི་ཆོས་ངོས་བཟུང་བ། དེ་འཛམ་བུའི་གླིང་དུ་དུས་ཅི་ཙམ་ནས་བྱུང་བ། དེ་ལ་རྒྱ་བོད་དགོངས་འགྲེལ་གྱི་བསྟན་བཅོས་ཇི་ལྟར་ཙམ་བྱུང་བ། དགོངས་འགྲེལ་དེ་དག་གི་ནང་ནས་ཡོ་ག་སྟོད་ལུགས་ཀྱི་རྗེས་སུ་འབྲང་ནས་རང་ལུགས་བཞག་པ་དང་བཞི་ལས། དང་པོ་ནི། བཅོམ་ལྡན་འདས་ཀྱིས་གདུལ་བྱ་རྣམས་ཀྱི་བློའི་རིམ་པ་དང་འཚམས་པར་ཕྱི་མཚན་ཉིད་ཀྱི་ཐེག་པ་དང་། ནང་གསང་སྔགས་ཀྱི་ཐེག་པའི་ཆོས་ཀྱི་འཁོར་ལོ་བསམ་གྱིས་མི་ཁྱབ་པ་ཞིག་བསྐོར་བ་ཡིན་ཏེ། མདོ་སྡེ་གདམས་ངག་འབོགས་པའི་རྒྱལ་པོ་ལས། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོང་དུས་ན་འབྱུང་བར་འགྱུར། །ཞེས་གསུངས་པའི་ཕྱིར། དེ་ལྟར་གཉིས་ཀྱི་ནང་ནས་འདིར་ཕྱི་མ་ཡིན་ལ། དེ་ལ་ཡང་རྒྱ་བོད་པཎ་གྲུབ་རྣམས་ཀྱིས་རྒྱུད་སྡེ་སོ་སོའི་རྗེས་སུ་འབྲང་ནས་རྒྱུད་སྡེ་གཉིས་དང་། གསུམ་དང་། བཞི་དང་། ལྔ་དང་། དྲུག་ཏུ་བཞེད་པ་ལ་སོགས་དུ་མ་ཡོད་ཀྱང་། རྒྱུད་སྡེ་བཞིར་ངེས་པ་ཡིན་ཏེ། མཁའ་འགྲོ་མ་རྡོ་རྗེ་གུར་གྱི་རྒྱུད་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལ། །ཞེས་གསུངས་པའི་ཕྱིར། ཡང་ན་བླ་མེད་རྣལ་འབྱོར་རྒྱུད་དུ་བསྡུས་ནས། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་གྱི་རྒྱུད་གསུམ་དུ་ཡང་ངེས་པ་ཡིན་ཏེ། སློབ་དཔོན་སྒེག་པའི་རྡོ་རྗེས་སྔགས་དོན་རྣམ་གཟིགས་ལས། རྣལ་འབྱོར་སྤྱོད་དང་བྱ་དབྱེ་བས། །དེ་བཞིན་ཕ་རོལ་ཕྱིན་པའི་ཚུལ། །ཞེས་གསུངས་པའི་ཕྱིར། དེ་ཡང་བྱ་རྒྱུད་ལ་བདག་ཉིད་ལྷར་མི་བསྐྱེད་ཅིང་། དཀའ་ཐུབ་གཙང་སྦྲ་དང་བཅས་ཏེ་མདུན་དུ་བྲིས་སྐུའི་ལུགས་མ་གང་རུང་ལྷར་བསྐྱེད་པ་དང་། ཡང་ན་སྤྱན་འདྲེན་པ་ཙམ་བྱེད་ཀྱི། ཡེ་ཤེས་པ་དགུག་གཞུག་མི་བྱེད་པར་ལྷ་རྗེ་དཔོན་ལྟ་བུ་ལས་དངོས་གྲུབ་ལེན་པ་ཡིན་ཏེ། སྡོམ་གསུམ་རབ་དབྱེ་ལས། འོན་ཀྱང་བྱ་བའི་རྒྱུད་དུ་ནི། །བྲིས་སྐུ་ལྷ་རུ་བསྒོམས་ནས་ཀྱང་། །དེ་ལ་དངོས་གྲུབ་ལེན་པ་ཡིན། །ཞེས་གསུངས་པའི་ཕྱིར། དེ་སྟོན་པའི་གཞུང་ཡང་དཀྱིལ་འཁོར་ཆོ་ག་གཙོ་བོར་སྟོན་པ་གསང་བ་སྤྱི་རྒྱུད། ལྷའི་སྒྲུབ་ཐབས་གཙོ་བོར་སྟོན་པ་ལེགས་གྲུབ་ཀྱི་རྒྱུད། ཕྱག་རྒྱ་གཙོ་བོར་སྟོན་པ་དཔུང་བཟང་གིས་ཞུས་པའི་རྒྱུད། མཚན་མེད་ཀྱི་རྣལ་འབྱོར་གཙོ་བོར་སྟོན་པ་བསམ་གཏན་ཕྱི་མའི་རྒྱུད་སྡེ་བྱ་བའི་སྤྱིའི་རྒྱུད་སྡེ་བྱ་བ་སྤྱིའི་རྒྱུད་ཆེན་བཞི་དང་། བྱ་བ་སོ་སོའི་རྒྱུད་རྣམས་ཡིན་ནོ། །སྤྱོད་རྒྱུད་ལ་བདག་མདུན་གཉིས་ཀ་ལྷར་བསྐྱེད་ཀྱང་དེ་ལ་ཡེ་ཤེས་པ་དགུག་གཞུག་མི་བྱེད་པ་གྲོགས་པོ་ཕན་ཚུན་ཕན་འདོགས་པའི་ཚུལ་གྱིས་དངོས་གྲུབ་ལེན་པ་ཡིན་ཏེ། སྡོམ་གསུམ་ལས། སྤྱོད་པའི་རྒྱུད་དུ་བྲིས་སྐུ་དང་། །རང་ཉིད་གཉིས་ཀ་ལྷར་བསྐྱེད་ནས། །གྲོགས་པོ་ལྟ་བུས་དངོས་གྲུབ་ལེན། །ཞེས་གསུངས་པའི་ཕྱིར། དེ་སྟོན་པའི་གཞུང་ཡང་། རྣམ་སྣང་མངོན་པར་བྱང་ཆུབ་པའི་རྒྱུད་དང་། ཕྱག་ན་རྡོ་རྗེ་དབང་བསྐུར་བའི་རྒྱུད་ལྟ་བུ་ཡིན་ནོ། །རྣལ་འབྱོར་རྒྱུད་ལ་རང་ཉིད་ལྷར་བསྐྱེད། དེ་ལ་ཡེ་ཤེས་ཀྱི་འཁོར་ལོ་སྤྱན་དྲངས་ཏེ་དགུག་གཞུག་བྱས། ཇི་སྲིད་ཕྱག་རྒྱ་མ་བཀྲོལ་གྱི་བར་དུ་ཡེ་ཤེས་པ་བཞུགས་ཤིང་། ཕྱག་རྒྱ་བཀྲོལ་ནས་ཡེ་ཤེས་པ་གཤེགས། རང་ཉིད་དམ་ཚིག་སེམས་དཔའ་ཆིག་རྐྱང་དུ་གནས་པར་བཤད་པས། ལྷ་རྗེ་དཔོན་ལྟ་བུས་དངོས་གྲུབ་ལེན་པ་ཡིན་ཏེ། སྡོམ་པ་གསུམ་ལས། རྣལ་འབྱོར་རྒྱུད་དུ་ཕྱི་རོལ་ལ། །དམིགས་པའི་རྐྱེན་ཙམ་བྱས་ནས་ཀྱང་། །རང་ཉིད་དམ་ཚིག་སེམས་དཔའ་ལ། །ཡེ་ཤེས་འཁོར་ལོ་སྤྱན་དྲངས་ཏེ། །ཇི་ཙམ་ཕྱག་རྒྱ་མ་བཀྲོལ་བ། །དེ་ཡི་བར་དུ་སངས་རྒྱས་བཞུགས། །ཕྱག་རྒྱ་བཀྲོལ་ནས་སངས་རྒྱས་གཤེགས། །དེ་ནས་རང་ཉིད་ཐ་མལ་འགྱུར། །ཞེས་གསུངས་པའི་ཕྱིར། ཐ་མལ་འགྱུར་ཞེས་པ་ཡང་། ཡེ་ཤེས་པ་གཤེགས་ནས་དམ་ཚིག་པ་ཆིག་རྐྱང་དུ་གནས་པ་ལ་བྱའོ། །དེ་སྟོན་པའི་གཞུང་ཡང་། རྩ་རྒྱུད་དེ་ཉིད་འདུས་པ། བཤད་རྒྱུད་ལ་དུམ་བུ་དང་པོའི་བཤད་རྒྱུད་རྡོ་རྗེ་དབྱིངས་ཀྱི་དཀྱིལ་འཁོར་གཙོ་བོར་སྟོན་པ་ཐམས་ཅད་གསང་བའི་རྒྱུད། དུམ་བུ་གཉིས་པའི་བཤད་རྒྱུད་འཇིག་རྟེན་གསུམ་རྒྱལ་གྱི་རྟོགས་པ་ཆེན་པོའམ། ཁམས་གསུམ་རྣམ་རྒྱལ་གྱི་རྟོགས་པ་གཉིས་ནི་སོ་སོའི་བཤད་རྒྱུད་ཡིན་ལ། ཐུན་མོང་གི་བཤད་རྒྱུད་ནི་རྡོ་རྗེ་རྩེ་མོའམ། བཛྲ་ཤྲཱི་ཁ་རའི་རྒྱུད་དང་། རྒྱ་ཆེར་རོལ་པ། ཞེས་མཚན་གྱི་རྣམ་གྲངས་གསུམ་དང་ལྡན་པ་དེ་ཡིན་ནོ། །ཆ་མཐུན་གྱི་རྒྱུད་ནི་དཔལ་མཆོག་དང་པོ་པ་དང་། དཔལ་མཆོག་ཤེར་ཕྱིན་གྱི་སྐོར་ལྟ་བུ་ཡིན་ལ། འདི་གཉིས་ལ་ཤེར་དུམ་དང་སྔགས་དུམ་ཡང་ཟེར། གཞན་ཡང་ངན་སོང་སྦྱོང་རྒྱུད། རྣམ་སྣང་སྒྱུ་དྲ། རབ་གནས་མདོར་བསྡུས། རྡོ་རྗེ་སྙིང་པོ་རྒྱན་གྱི་རྒྱུད། གསང་བ་ནོར་བུའི་རྒྱུད། གསང་བ་རྒྱན་གྱི་བཀོད་པའི་རྒྱུད་རྣམས་ཀྱང་ཆ་མཐུན་གྱི་རྒྱུད་ཡིན་ནོ། །གཙུག་དགུའི་རྒྱུད་ཅེས་གྲགས་པ་ནི་བུ་སྟོན་རིན་པོ་ཆེས་བཀའ་མ་ཡིན་པར་བཞེད་ཅིང་། དེ་ཉིད་དོན་ལ་ཡང་གནས་ཏེ། འདིའི་མཇུག་གི་ཚིགས་བཅད་དུ། ཀུན་སྙིང་དང་འཇིགས་མེད་སྦས་པའི་མན་ངག་ལ་བརྟེན་ནས་བརྩམས་ཞེས་འབྱུང་བའི་ཕྱིར། དེས་ན་རྒྱ་འགྲེལ་ཚད་ལྡན་ཞིག་ཡིན་པར་ངེས་ཀྱང་། འདི་ཡིས་མཛད་ཀྱི་གསལ་ཁ་མི་སྣང་ལ། བུ་སྟོན་རིན་པོ་ཆེས་འདི་ལ་བརྟེན་ནས་གཙུག་དགུའི་ཆོ་ག་ཡང་མཛད་དོ། །བླ་མེད་ལ་བདག་ཉིད་ལྷར་བསྐྱེད། དེ་ལ་ཡེ་ཤེས་ཀྱི་འཁོར་ལོ་སྤྱན་དྲངས་ནས་དགུག་གཞུག་བྱས་ཏེ། དུས་ནམ་ཡང་དམ་ཡེ་འབྲལ་བ་མེད་པར་འདོད་པ་ཡིན་ཏེ། སྡོམ་གསུམ་ལས། རྣལ་འབྱོར་ཆེན་པོའི་རྒྱུད་དུ་ནི། །དག་པ་གསུམ་གྱི་རང་བཞིན་བཤད། །འདི་ཡི་ལུང་རིགས་མན་ངག་རྣམས། །བླ་མའི་ཞལ་ལས་ལེགས་པར་བྲིས། །ཞེས་གསུངས་པའི་ཕྱིར། དེ་སྟོན་པའི་རྒྱུད་ཀྱང་ཀྱཻ་རྡོ་རྗེ་དང་གསང་བ་འདུས་པ་དང་འཁོར་ལོ་སྡོམ་པ་དང་། དུས་ཀྱི་འཁོར་ལོ་ལ་སོགས་པའི་རྒྱུད་རྣམས་ཡིན་ནོ། །འོ་ན་ངན་སོང་སྦྱོང་རྒྱུད་འདི་རྒྱུད་སྡེ་བཞི་པོ་གང་དུ་གཏོགས་པ་ཡིན་ཞེ་ན། སྔ་རབས་པ་ཁ་ཅིག འདིར་བདག་བསྐྱེད་དངོས་སུ་བཤད་ཅིང་། བྲིས་སྐུ་ལྷར་བསྐྱེད་ནས་བསྙེན་པ་དང་དངོས་གྲུབ་ལེན་པར་བཤད་པའི་ཕྱིར་བྱ་བའི་རྒྱུད་ཡིན་ཞེས་པ་མི་འཐད་དེ། འདིར་བདག་བསྐྱེད་དངོས་སུ་བཤད་པའི་ཕྱིར་ཏེ། ཚེ་དཔག་མེད་ཀྱི་སྐབས་ནས། རྡོ་རྗེ་སེམས་དཔའི་གནས་འདུག་ནས། །ཐམས་ཅད་ཟོས་ཏེ་ཀུན་བྱས་ཀྱང་། །འགྲུབ་འགྱུར་ཉེས་པས་མི་གོས་ན། །སྙིང་རྗེར་ལྡན་པས་སྨོས་ཅི་དགོས། །ཞེས་པ་དང་། ཀུན་རིག་གི་སྐབས་ནས། བདག་གི་དེ་ཉིད་དྲན་བྱེད་ཅིང་། །ཞེས་གསུངས་པའི་ཕྱིར། ཡང་ཁ་ཅིག སྤྱོད་རྒྱུད་ཡིན་ཏེ། སྡོམ་གསུམ་རབ་དབྱེར། སྤྱོད་པའི་རྒྱུད་དུ་རིགས་ལྔ་ཡིས། །དོན་འགྲུབ་ན་ཡང་ཐ་སྙད་མེད། །སྐུ་མདོག་ཕྱག་རྒྱ་རྣམ་དག་ཀྱང་། །རྣལ་འབྱོར་རྒྱུད་བཞིན་དེར་མ་གསུངས། །ཞེས་པའི་རང་མཆན་ལས། ངན་སོང་སྦྱོང་རྒྱུད་འདི་ཉིད་རྣལ་འབྱོར་རྒྱུད་ནས་བཤད་པའི་རིགས་ལྔའི་དོན་ཚང་ཡང་། མི་བསྐྱོད་པ་དང་། རྣམ་སྣང་ལ་སོགས་པའི་མིང་གི་ཐ་སྙད་མ་བཤད་པའི་ཕྱིར་དང་། རྣལ་འབྱོར་རྒྱུད་ནས་བཤད་པའི་ཁ་དོག་དང་མི་མཐུན་པར་ལྷོ་ཕྱོགས་ཀྱི་ལྷ་སྔོན་པོ་དང་ནུབ་ཕྱོགས་ཀྱི་ལྷ་སེར་པོ་བཤད་པའི་ཕྱིར། ཕྱག་རྒྱ་ཡང་མི་མཐུན་པར་ནུབ་ཕྱོགས་སུ་ཆོས་འཆད་སོགས་བཤད་པའི་ཕྱིར་ཞེས་དང་། སྡོམ་གསུམ་རབ་དབྱེར། འདི་ནི་གཉིས་ཀའི་རྒྱུད་ཡིན་པས། །རེས་འགའ་གཙང་སྦྲར་སྤྱོད་མོད་ཀྱི། །ཕལ་ཆེར་ཅི་དགར་སྤྱོད་པར་གསུངས། །ཞེས་པའི་རང་མཆན་ལས། སྤྱོད་རྒྱུད་ཀྱི་མཚན་གཞིར་ངན་སོང་སྦྱོང་རྒྱུད་བཟུང་བའི་ཕྱིར་དང་། རྒྱུད་འདིའི་དབུ་ཞབས་གང་དུ་ཡང་དམ་ཚིག་པ་ལ་ཡེ་ཤེས་པ་འཇུག་པར་མ་བཤད་པའི་ཕྱིར་དང་། བདག་བསྐྱེད་ཀྱི་སྐབས་སུ། ཆོས་རྣམས་ཐམས་ཅད་དངོས་མེད་པར། །སེམས་ཀྱིས་བསྒོམ་པར་བྱས་ནས་སུ། །ཞེས་དམ་ཚིག་པ་བཤད་ཀྱང་ཡེ་ཤེས་པ་གཞུག་པ་མ་བཤད། མདུན་བསྐྱེད་ཀྱི་སྐབས་སུ། གཙོ་བོ་རྒྱལ་བ་སྲས་ཀྱིས་བསྐོར། །མང་པོ་རྣམས་ནི་སྤྱན་དྲངས་ཏེ། །ཞེས་ཡེ་ཤེས་པ་སྤྱན་འདྲེན་པར་བཤད་ཀྱང་དམ་ཚིག་པ་མ་བཤད་པའི་ཕྱིར་རོ། །ཞེས་ཟེར་རོ། །དེ་ནི་མི་འཐད་དེ། སྡོམ་གསུམ་རང་མཆན་དུ་གྲགས་པའི་མཆན་རྒྱས་པ་འདི་ནི་ས་པཎ་རང་གི་མ་ཡིན་ཏེ། གོ་ཤཱཀ་སོགས་འགྲེལ་བྱེད་ཀྱི་མཁས་པ་ཆེན་པོ་དག་གི་ཡིག་ཆར་ཟུར་ཙམ་ཡང་མི་འབྱུང་བའི་ཕྱིར། འདི་ནི་གཉིས་ཀའི་རྒྱུད་ཡིན་པས། །ཞེས་པའི་དོན་ནི་སྤྱོད་རྒྱུད་འདི་ཕྱི་ལུས་ངག་གི་བྱ་བ་དང་། ནང་ཏིང་ངེ་འཛིན་གཉིས་ཀ་ཆ་མཉམ་དུ་སྤྱོད་པའི་རྒྱུད་ཡིན་ཞེས་པའི་དོན་ཡིན་གྱི། སྦྱོང་རྒྱུད་སྤྱོད་རྒྱུད་ཡིན་པར་བསྟན་པ་མ་ཡིན་པའི་ཕྱིར། དམ་ཚིག་པ་ལ་ཡེ་ཤེས་པ་གཞུག་པ་མ་བཤད་ཅེས་པ་ཡང་མི་འཐད་དེ། རྒྱུད་འདིར། ཛཿཧཱུྂ་བཾ་ཧོ་ཐུགས་རྗེའི་བདག །ཚུར་གཤེགས་ཞེས་ནི་བརྗོད་ནས་ཀྱང་། །གསང་བའི་བཅིང་བས་བཅིངས་བར་བྱ། །ཞེས་དེ་ཡོད་པར་བྱ་བའི་ཕྱིར། དེས་ན་རང་ལུགས་ནི་འདི་ཉིད་རྣལ་འབྱོར་གྱི་རྒྱུད་ཡིན་ཏེ། འཁྲུལ་པའི་དྲི་མ་ཟད་པ་རྗེ་བཙུན་གྲགས་པ་རྒྱལ་མཚན་དང་། རྡོ་རྗེ་འཆང་ཀུན་དགའ་བཟང་པོ། ཀུན་མཁྱེན་མཁས་པའི་དབང་པོ་གོ་བོ་རབ་འབྱམས་པ་རྣམས་ཀྱིས་འདི་རྣལ་འབྱོར་རྒྱུད་དུ་བཤད་པའི་ཕྱིར་དང་། འདིར་དབང་ལ་རྡོ་རྗེ་སློབ་མའི་དབང་དང་། རྡོ་རྗེ་སློབ་དཔོན་གྱི་དབང་གཉིས་སུ་ཕྱེ་བས་ཀྱང་རྣལ་འབྱོར་གྱི་རྒྱུད་ཡིན་པར་གྲུབ་སྟེ། རྒྱུད་སྡེ་འོག་མ་གཉིས་ལ་དེ་གཉིས་སོ་སོར་ཕྱེ་བ་མེད་པའི་ཕྱིར་རོ། །དེ་ནས་སློབ་དཔོན་པདྨ་ལྕགས་ཀྱུས། རྩ་རྒྱུད་ཤིན་ཏུ་ཟབ་ཅིང་རྟོགས་དཀའ་དོན། །བཤད་དང་ཆ་མཐུན་རྒྱུད་ཀྱིས་རྣམ་ཕྱེ་བ། །ཞེས་གསུངས་པ་ལྟར་གསུམ་ཡོད་པ་ལས་སྦྱོང་རྒྱུད་འདི་ཆ་མཐུན་གྱི་རྒྱུད་ཡིན་ནོ། །གཉིས་པ་འཛམ་བུའི་གླིང་དུ་དུས་ཇི་ཙམ་ནས་བྱུང་བ་ནི། གྲོང་ཁྱེར་པ་ཏི་ཀིརྟི་རུ་སྟོན་པ་མྱ་ངན་ལས་འདའ་བའི་ཚུལ་བསྟན་ནས་ལོ་ཉི་ཤུ་རྩ་བརྒྱད་ནས་བྱུང་བ་ཡིན་ཏེ། དཔལ་སྡོམ་པ་འབྱུང་བའི་རྒྱུད་ཕྱི་མ་ལས། ང་ནི་འདི་ནས་མི་སྣང་ནས། །ལོ་ནི་བརྒྱད་དང་བཅུ་གཉིས་ན། །བསྟན་པའི་སྙིང་པོ་དམ་པ་ཞིག །ལྷ་གནས་གསུམ་དུ་གྲགས་པ་སྟེ། །འཛམ་གླིང་ཤར་ལྷོའི་ཕྱོགས་མཚམས་ན། །དཔལ་ཞེས་བྱ་བའི་རི་བོ་ལ། །ཐུགས་རྗེས་མཐུན་པའི་བྱིན་རླབས་ཀྱིས། །རྒྱལ་པོ་ཛ་ཞེས་བྱ་བ་ལ། །ལག་ན་རྡོ་རྗེས་གནང་བར་བྱེད། །ཅེས་སོགས་གསུངས་པའི་ཕྱིར། གསང་སྔགས་རྙིང་མ་བ་དག་གཞུང་འདི་ནུབ་ཕྱོགས་ཨུ་རྒྱན་གྱི་ཡུལ་རྒྱལ་པོ་ཨིནྡྲ་བྷུ་ཏི་ལ་བས